VYKONÁVACIE NARIADENIE KOMISIE (EÚ) 2022/686

z 28. apríla 2022,

ktorým sa menia vykonávacie nariadenia (EÚ) 2015/1295 a (EÚ) č. 540/2011, pokiaľ ide o podmienky schválenia účinnej látky sulfoxaflor

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 prvú alternatívu a článok 78 ods. 2,

keďže:

(1) Vykonávacím nariadením Komisie (EÚ) 2015/1295 (2) sa stanovuje schválenie účinnej látky sulfoxaflor a jej výsledné zaradenie do prílohy k vykonávaciemu nariadeniu Komisie (EÚ) č. 540/2011 (3).

(2) Vo vykonávacom nariadení (EÚ) 2015/1295 sa takisto stanovuje predkladanie ďalších potvrdzujúcich informácií o riziku pre včely medonosné prostredníctvom rôznych spôsobov expozície, najmä cez nektár, peľ, gutačnú tekutinu a prach, o riziku pre včely medonosné, ktoré pri hľadaní potravy prichádzajú do styku s nektárom alebo peľom v následných plodinách a kvitnúcich burinách, o riziku pre opeľovače iné ako medonosné včely a o riziku pre včelí plod.

(3) Žiadateľ predložil požadované potvrdzujúce informácie v lehote stanovenej vo vykonávacom nariadení (EÚ) 2015/1295.

(4) Na základe dohody medzi Írskom v úlohe spravodajského členského štátu a Českou republikou v úlohe spoluspravodajského členského štátu, Česká republika posúdila potvrdzujúce informácie predložené žiadateľom. Ďalším členským štátom, Komisii a Európskemu úradu pre bezpečnosť potravín (ďalej len „úrad“) predložila Česká republika 12. marca 2018 svoje hodnotenie vo forme dodatku k návrhu hodnotiacej správy.

(5) O uvedenej veci sa viedli konzultácie s členskými štátmi, žiadateľom i úradom a účastníci boli požiadaní o predloženie pripomienok k hodnoteniu potvrdzujúcich informácií, ktoré vypracoval spoluspravodajský členský štát.

(6) Technickú správu (4) s výsledkami uvedených konzultácií týkajúcich sa látky sulfoxaflor zverejnil úrad 20. septembra 2018.

(7) Keďže počas konzultácií k dodatku k návrhu hodnotiacej správy boli vyjadrené rozdielne stanoviská, Komisia konzultovala s úradom a požiadala ho, aby poskytol záver k všetkým bodom, pri ktorých sa tieto rozdielne stanoviská vyskytli.

(8) Záver o posúdení rizika zverejnil úrad 28. marca 2019 (5). Komisia konzultovala s úradom aj v súvislosti s rizikom pre včely. Požiadala ho predovšetkým o to, aby dokončil posúdenie opatrení na zníženie úletu postreku, ktoré sú potrebné na ochranu čmeliakov a samotárskych včiel na poľných medziach pred expozíciou sulfoxafloru, a posúdenie rizika, ktoré pre včely predstavuje voda z kaluží.

(9) Aktualizované závery zverejnil úrad 30. marca 2020 (6).

(10) Úrad vo svojom aktualizovanom závere skonštatoval, že vzhľadom na výsledok hodnotenia potvrdzujúcich informácií, ktoré poskytol žiadateľ, je riziko pri použitiach v trvalých skleníkoch pre včely prijateľné. Posúdenie rizika pre čmeliaky a samotárske včely pri vonkajších použitiach však nebolo možné dokončiť. Úrad preto nemohol dospieť k záveru, že pri vonkajších použitiach je riziko pre čmeliaky a samotárske včely nízke.

(11) Členské štáty a Komisia preskúmali návrh hodnotiacej správy, dodatok k nej a aktualizované závery úradu v rámci Stáleho výboru pre rastliny, zvieratá, potraviny a krmivá a toto preskúmanie ukončili 28. januára 2022. Zároveň bola aktualizovaná správa o preskúmaní látky sulfoxaflor.

(12) Žiadateľ mal možnosť predložiť k aktualizovanej správe o preskúmaní pripomienky.

(13) Napriek argumentom, ktoré predložil žiadateľ, však Komisia dospela k záveru, že riziko pre včely pri vonkajších použitiach látky sulfoxaflor nemožno vylúčiť. V súlade s článkom 21 ods. 3 nariadenia (ES) č. 1107/2009 v spojení s článkom 6 uvedeného nariadenia je preto potrebné a vhodné obmedziť schválenie látky sulfoxaflor len na použitia v trvalých skleníkoch.

(14) Vykonávacie nariadenia (EÚ) 2015/1295 a (EÚ) č. 540/2011 by sa preto mali zodpovedajúcim spôsobom zmeniť.

(15) Členským štátom by sa mal poskytnúť dostatočný čas na zrušenie alebo zmenu autorizácií prípravkov na ochranu rastlín s obsahom sulfoxafloru, ktoré nie sú v súlade s obmedzenými podmienkami schválenia.

(16) Pokiaľ ide o prípravky na ochranu rastlín s obsahom sulfoxafloru, v prípade ktorých povolia členské štáty v súlade s článkom 46 nariadenia (ES) č. 1107/2009 odklad, trvanie tohto odkladu by malo byť čo najkratšie a nemalo by byť dlhšie než 12 mesiacov od nadobudnutia účinnosti tohto nariadenia.

(17) Vzhľadom na všetky dostupné relevantné informácie sa v súčasnosti nepovažuje za vhodné zachovať schválenie uvedenej účinnej látky na vonkajšie použitie. Toto nariadenie však žiadateľovi nebráni, aby v záujme zmeny podmienok schválenia predložil dodatočné informácie v zmysle článkov 7 a 14 nariadenia (ES) č. 1107/2009, ktoré sa preskúmajú v primeranej lehote stanovenej v danom nariadení.

(18) Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,

PRIJALA TOTO NARIADENIE:

Článok 1 Zmena vykonávacieho nariadenia (EÚ) 2015/1295 Príloha I k vykonávaciemu nariadeniu (EÚ) 2015/1295 sa mení v súlade s prílohou I k tomuto nariadeniu.

Článok 2 Zmena vykonávacieho nariadenia (EÚ) č. 540/2011 Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

Článok 3 Prechodné opatrenia Členské štáty podľa potreby najneskôr do 19. novembra 2022 zrušia alebo zmenia autorizácie prípravkov na ochranu rastlín s obsahom sulfoxafloru ako účinnej látky.

Článok 4 Odklad Akýkoľvek odklad, ktorý členské štáty povolia v súlade s článkom 46 nariadenia (ES) č. 1107/2009, musí uplynúť najneskôr do 19. mája 2023.

Článok 5 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 28. apríla 2022 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Vykonávacie nariadenie Komisie (EÚ) 2015/1295 z 27. júla 2015, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka sulfoxaflor a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 199, 29.7.2015, s. 8).

(3) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(4) EFSA (Európsky úrad pre bezpečnosť potravín), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data (Technická správa o výsledkoch konzultácií s členskými štátmi, žiadateľom a úradom EFSA o vyhodnotení rizika pesticídov v súvislosti so sulfoxaflorom na základe potvrdzujúcich údajov). Podporná publikácia EFSA 2018:EN-1474. 73 s.

(5) EFSA (Európsky úrad pre bezpečnosť potravín), 2019. Conclusion on the peer review of the pesticide risk assessment for the active substance sulfoxaflor in light of conﬁrmatory data submitted (Závery partnerského preskúmania hodnotenia rizika účinnej látky sulfoxaflor na základe predložených potvrdzujúcich údajov). Vestník EFSA (EFSA Journal) (2019) 17(3):5633, s. 14.

(6) EFSA (Európsky úrad pre bezpečnosť potravín), 2020. Conclusion on the peer review of the pesticide risk assessment for the active substance sulfoxaflor in light of conﬁrmatory data submitted (Závery partnerského preskúmania hodnotenia rizika účinnej látky sulfoxaflor na základe predložených potvrdzujúcich údajov). Vestník EFSA (EFSA Journal) (2020) 18(3):6056, s. 15.